Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. május 14-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Ágoston Lászlóné, Bátisz

 Erzsébet, Bujáki Lászlóné, Járóka Márió Zsolt, Szabó Árpád képviselők,

továbbá: Kocsis Gábor jegyző, dr. Bacsárdi József aljegyző, Lakasz Tímea

 kirendeltség vezető, Somogyiné Zeke Tünde óvodavezető

Sáhóné Horváth Márta polgármester: Üdvözli a megjelenteket. Megállapítja, hogy a testület határozatképes. Vizkeleti István alpolgármester úr munkahelyi elfoglaltság miatt nem tud részt venni az ülésen. Szavazást kezdeményez a napirendi pontokról.

*A Képviselő-testület egyhangú szavazással elfogadja a napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. Április 12-én Nyúlon volt a Pannon-Víz Zrt. üzemmérnökségi értekezletén, ahol a társaság 2012. évi gazdálkodásáról tájékoztatták a polgármestereket. A nyúli üzemmérnökséghez tartozó szolgáltatásoknál 56 millió forintos beruházást hajtottak végre. Július 1-től 10 %-os rezsicsökkentés lesz a víz,- és szennyvíznél is. Ez éves szinten kb. 400 milliós bevétel kiesést fog okozni a társulásnak. Bana község is fog részvényt kapni, másik 25 településsel együtt 100.000,- Ft értékben. A társulás 583.000 fogyasztási egységnek szolgáltat, ezzel országosan a 4. helyet foglalják el. Ugyanazon a napon szintén jelen volt az iskola szülői munkaközössége, és Fekete Izabella által szervezett megbeszélésen a Vadászházban. Mint ott kiderült a titokban szervezett találkozón a polgármester jelenléte nem volt kívánatos azon a megbeszélésen, ahol az iskola úgynevezett megmentése volt a cél. Egy szócsata alakult ki, végül is maradhatott a megbeszélésen, ahol a falut érintő közügyekről is szó volt. Április 15-19-ig egészséghetet tartottak az óvodában. A gyerekek gyümölcs és zöldség napot tartottak, kerékpárral, vagy gyalog mentek óvodában, az egyre gyakrabban használt autó helyett, Dr. Vámos Gábor fogszakorvos tartott előadást a helyes fogápolásról, valamint látogatást tettek a gyógyszertárba. Április 22-én a Föld napja alkalmából ismét csatlakoztak a Magyar Közút által szervezett országos szemétgyűjtési akcióhoz. A környezetvédelmi mozgalomhoz az iskolások, nagycsoportos óvódások, Vöröskereszt, Nyugdíjasklub tagjai, hivatal dolgozói, közmunkások, és 1 fő önkéntes is csatlakozott. Az akcióban résztvevők ismét tettek közvetlen környezetünk tisztaságáért. Köszönetet mond a megmozdulásban résztvevőknek. Április 25-én a Pannon-víz Zrt. közgyűlésén vett részt Győrben. A közgyűlés elfogadta, hogy a 25 település, aki még nem rendelkezett részvénnyel egyenként 100.000,- Ft részvényt kap, melyet alaptőke emeléssel szavazott meg a közgyűlés. Az új részvényesek között van Bana község is. Április 26-án Fekete Izabella, mint civil fórum vezetője az iskola Szülői Munkaközösségével közösen falufórumot tartott a Művelődési Házban. Az eseményre meghívták Czunyiné Dr. Bertalan Judit Kormánymegbízott asszonyt, aki a szervezők bejelentése szerint egyéb elfoglaltsága miatt nem tudott megjelenni. A falufórum az iskola, és a falu jövőjével próbált foglalkozni. A jelenlévők hozzá szólhattak, és elmondhatták esetleges ötleteiket. Felvetődött a Mocsai példa, ahol a szervezők állítása szerint a polgármester a képviselőkkel együtt járta végig a települést, és győzte meg a szülőket arról, hogy vigyék vissza a gyerekeket a falusi iskolába. Miután a polgármestert is megszólították, utána kérdeztek, hogy ez hogy történt meg, és meggyőződtek arról, hogy Bana már februárban megtette azokat a lépéseket, amiket a fórumon elhangzottakkal ellentétben Mocsán nem a polgármester és a képviselő testület tett meg, hanem az óvoda vezetője, és egy képviselő. Ugyanis ők csak akkor léptek, amikor a gyerekeket már beíratták az iskolába, Bana viszont az óvoda vezetőjével a nagycsoportosok óvó nénijével, és az igazgatónővel még februárban megtették, melynek eredményeképpen az előzetes 5 gyerek helyett, 13 nagycsoportos gyereket írattak be a Banai iskolába. Felvetődött még a Tápszentmiklósi példa is, ahol lakókat telepítettek be a faluba. A polgármester arról tájékoztatta a banai polgármestert, hogy a magán tulajdonban lévő üresen álló lakóházakat az önkormányzat vette bérbe és a betelepülők helyett 2 éven keresztül fizette az albérletet. Ez éves szinten lakásonként kb. 300.000- Ft költséget jelentett az önkormányzatnak. Volt 3 önkormányzati lakásuk, és építettek egy 8 lakásos társas házat is. Ezzel a módszerrel 56 gyerekkel nőtt az általános iskolás gyermekek létszáma. Még elhangzott a fórumon, hogy a szervezők felkeresik azokat a szülőket, akik elvitték gyerekeiket a banai iskolából, de ennek eredményéről még nincs információ. Április 28-án vasárnap a sportpályán szervezték meg a majálist. Azért nem május 1-jén, mert azon a napon a futball csapat hazai pályán játszott. Az időjárás kegyes volt, és szép napsütéses, esőmentes napot tölthettek el, akik kilátogattak a rendezvény helyszínére. Az idei évben sem maradhatott el a futballmérkőzés, amelyet a Sportkör vezényelt le. Az óvoda nevelői játszóházba várták a gyerekeket, az iskola pedagógusai ügyességi játékokat szervezetek. Volt karate, mazsorett bemutató, arcfestés. A Győr-Szol Zrt. ÖKO-buszával is megismerkedhettek az érdeklődök. A Komáromi rendőrség, és az Ácsi Tűzoltók autóikkal az érdeklődök rendelkezésére álltak. A nyugdíjasklub, Vöröskereszt, az iskola dolgozói, a hivatal munkatársai, önkéntesek a főzésnél segédkeztek, melynek éredényeképpen minden kilátogatót egy tányér babgulyással, vagy gulyáslevessel tudtak megkínálni. Köszönetet mond minden résztvevőnek, aki segítette a sikeres lebonyolítást. Május 2-án az óvoda kis-középső, és nagycsoportja tartott bensőséges anyák napi ünnepséget az anyukáknak, és a nagymamáknak. Május 6-án a nagycsoportos óvodások a Művelődési Ház nagytermében anyák napi műsorral lepték meg a nyugdíjasklub nagymama korú tagjait. Május 7-én az óvoda kis- és bölcsődei csoportja ajándékozta meg az anyukákat és a nagymamákat szíveket melengető műsorral. Szavazást kezdeményez a napirendi pont elfogadásáról.

*A Képviselő-testület egyhangú szavazással az alábbi határozatot hozza:*

**57/2013. (V.14.) sz. Képviselő-testületi határozat:**

Bana Község Önkormányzatának Képviselő-testülete a lejárt határidejű önkormányzati döntések végrehajtását és a beszámolót a két ülés között történt eseményekről elfogadta és tudomásul vette.

Felelős: Sáhóné Horváth Márta polgármester

Határidő: azonnal

1. **Vagyongazdálkodás szabályairól szóló rendelet**

Sáhóné Horváth Márta polgármester: Elmondja, hogy a testület tagjai megkapták az írásos anyagot. Felkéri az Ügyrendi Bizottság elnökét, ismertesse határozatukat.

Ágoston Lászlóné az Ügyrendi Bizottság elnöke: Ismerteti a Bizottság 12/2013. (V.06.) számú határozatát.

Kocsis Gábor jegyző: Elmondja, hogy a Kormányhivatal célvizsgálatot tart, mely kifejezetten az Önkormányzatok vagyonrendeletére vonatkozik, de a korábbi rendelet nem felel meg a jelenleg hatályos jogszabályi előírásoknak. A nemzeti vagyonról szóló törvény egyértelműen meghatározza, hogyan kell besorolni a vagyonelemeket és ez az új rendelettervezetben meg is történt. Kéri a testület támogatását.

Sáhóné Horváth Márta polgármester: Szavazást kezdeményez a vagyongazdálkodás szabályairól szóló rendeletről.

*A Képviselő-testület egyhangú szavazással az alábbi rendeletet alkotja:*

**Bana Község Önkormányzat Képviselő-testületének**

**14/2013. (V. 14.) önkormányzati rendelete**

**az Önkormányzat vagyonáról, a vagyongazdálkodás szabályairól**

Bana Község Önkormányzat Képviselő-testülete a nemzeti vagyonról szóló 2011. évi CXCVI. törvény 3. § (1) bekezdés 6. pontjában, 5. § (2) bekezdés b) és c) pontjában, a 11. § (16) bekezdésében, a 13. § (1) bekezdésében, a 18. § (1) bekezdésében, valamint Magyarország helyi önkormányzatairól szóló 2011. évi CLXXXIX. törvény 109. § (4) bekezdésében kapott felhatalmazás alapján, az Alaptörvény 32. cikk (1) bekezdés e) pontjában meghatározott feladatkörében a következőket rendeli el:

#### 1. Általános rendelkezések

1. § (1) A rendelet hatálya kiterjed:

1. Bana Község Önkormányzatára, annak szerveire, az Önkormányzat által alapított, illetve tulajdonosi irányításával működő költségvetési szervekre ide értve az Önkormányzat hivatalát is (továbbiakban: intézmények);
2. az Önkormányzat tulajdonában álló vagy tulajdonába kerülő:

ba) ingatlan és ingó dolgokra,

bb) vagyoni értékű jogokra,

bc) gazdasági és közhasznú társaságokban az Önkormányzatot megillető részesedésekre,

bd) pénzvagyonra valamint az értékpapírokra (továbbiakban: Önkormányzati vagyon).

(2) Nem terjed ki a rendelet hatálya:

1. az Önkormányzat tulajdonában álló lakások és a nem lakás céljára szolgáló helyiségek bérletére, az intézmények használatában lévő nem lakás céljára szolgáló helyiségek bérletének kivételével;
2. az Önkormányzat költségvetési intézményeinek - ide értve a Bábolnai Közös Önkormányzati Hivatalt is - működési célú pénzeszköz átvételére.

2 § E rendelet alkalmazásában nettó értéknek minősül a terv szerint elszámolt értékcsökkenéssel csökkentett bruttó érték.

3. § Korlátozottan forgalomképes vagyonként határozza meg az 1. mellékletben megnevezett vagyontárgyakat.

4. § (1) Az Önkormányzat tulajdonában lévő ingatlan vagyonról a hatályos jogszabályoknak megfelelő ingatlanvagyon-katasztert kell létrehozni, és azt folyamatosan vezetni.

(2) Az ingatlanvagyon-kataszter elkülönítetten tartalmazza az egyes ingatlanokra vonatkozó főbb adatokat, üzleti, korlátozottan forgalomképes és forgalomképtelen vagyon szerinti bontásban, tartalmazza továbbá az ingatlanok becsült és könyv szerint nyilvántartott értékét.

5. § (1) A vagyonkimutatás a költségvetési év zárónapján az Önkormányzat tulajdonában meglévő vagyon állapot szerinti kimutatása, melynek célja az Önkormányzati vagyontárgyak számbavétele értékben és mennyiségben.

(2) A vagyonkimutatásban szerepeltetni kell az Önkormányzati vagyont terhelő kötelezettségeket is. Összhangban kell állnia az ingatlan kataszterben és az éves költségvetési beszámoló könyvviteli mérlegében kimutatott, megfeleltethető adatokkal.

(3) Az Önkormányzati vagyon állapotát az éves költségvetés beszámolóról szóló rendelet mellékletében kell kimutatni. A könyvviteli mérlegben kimutatott eszközök és források leltározását az Önkormányzati költségvetési szervek kétévente kötelesek végrehajtani.

6. § (1) A forgalomképtelen vagyontárgyakat az Önkormányzat harmadik személynek el nem idegenítheti, másra sem ellenértékét, sem ellenérték nélkül át nem ruházhatja.

(2) A forgalomképtelen vagyon nem terhelhető meg, azt biztosítékul más rendelkezésére bocsátani nem lehet, apportként vállalkozása nem vihető be, arra végrehajtást foganatosítani nem lehet.

(3) A forgalomképtelen vagyon kezelője csak a Képviselő-testület által kijelölt Önkormányzati szerv lehet.

7. § (1) Az Önkormányzat tulajdonában lévő korlátozottan forgalomképes vagyontárgyak elidegenítésének, apportálásának, biztosítékul adásának, vagy megterhelésének engedélyezése az Ügyrendi Bizottság előterjesztése alapján a Képviselő-testület kizárólagos hatáskörébe tartozik.

(2) A korlátozottan forgalomképes vagyontárgyak kezelőjét a Képviselő-testület jelöli ki.

#### 2. A tulajdonosi jogok gyakorlása az Önkormányzati vagyon felett

8. § (1) A tulajdonosi jogokat Bana Község Képviselő-testülete gyakorolja. A tulajdonjog egyes részjogosítványainak (Ptk. szerint: birtoklás, használat, hasznok szedésének joga) gyakorlásával a Képviselő-testület szerveit, valamint az Önkormányzati vagyonhasznosítókat rendelet szerint bízza meg.

(2) Önkormányzati vagyont más jogi személy, jogi személyiséggel nem rendelkező más gazdálkodó szervezet vagy magánszemély akkor kezelhet, ha a Képviselő-testület az erre irányuló szerződésben a tulajdonosi jogok meghatározott részének gyakorlásával megbízza.

9 *§* (1) Az Önkormányzat vagyonhasznosítója: a Bábolnai Közös Önkormányzati Hivatal és az Önkormányzat által alapított, illetve tulajdonában álló intézmény(ek), Önkormányzat nonprofit, illetve gazdasági társaságai (továbbiakban: vagyonhasznosító szervek).

(2) Az Önkormányzati vagyon használatba adásra az (1) bekezdésben meghatározott vagyonhasznosító szervek részére a Képviselő-testület határozatával történik. A határozat mellékletében fel kell sorolni a használatba adott ingatlan vagyon legfőbb jellemzőit. A rendelet hatályba lépése előtt hasznosításba adott vagyontárgyak vonatkozásában a legfőbb jellemző adatokat tartalmazó adatlapot legkésőbb 90 napon belül kell a vagyonhasznosító szerv vezetője részére átadni.

(3) A vagyonhasznosító szerv használatában lévő Önkormányzati vagyonnal - az Önkormányzat kötelező feladatainak a sérelme nélkül - a hatályos jogszabályok és e rendelet keretei között gazdálkodik.

(3) A vagyonhasznosító szerv a kezelésében (használatában) lévő Önkormányzati vagyonnal - az Önkormányzat kötelező feladatainak a sérelme nélkül - a hatályos jogszabályok és e rendelet keretei között gazdálkodik.

10. § (1) A Képviselő-testület gyakorolja az Önkormányzat tulajdonában álló vagyon feletti rendelkezési jogot. Ennek keretében, a vonatkozó jogszabályok előírásainak figyelembevételével a Képviselő-testület kizárólagos hatáskörébe tartozik:

1. a vagyontárgyak besorolása és átminősítése, - az Önkormányzat tulajdonában lévő valamely vagyontárgy törzsvagyonná nyilvánítása, törzsvagyon tárgyainak átminősítése üzleti vagyonná, - törzsvagyonon belül a korlátozottan forgalomképes vagyon forgalomképtelenné, forgalomképtelen vagyon korlátozottan forgalomképessé nyilvánítása, - üzleti vagyoni körben az egyes vagyontárgyak rendeltetésének meghatározása,
2. ingatlan vásárlása, cseréje, megterhelése, alapítványba vitele, ingyenes vagy kedvezményes használatba adása, funkcióváltozásának engedélyezése, értékesítésre történő kijelölése, értékesítése,
3. gazdasági és nonprofit társaságokban fennálló részesedéseinek értékesítésre történő kijelölése, valamint pénzbeli és apport befektetés társaságokba,
4. kezesség vállalása, értékpapír vásárlása,
5. gazdasági és nonprofit társaság alapítása,
6. intézmény tulajdonjogának átvétele, megszüntetése, átszervezése esetén az Önkormányzati tulajdon kezelésbe adása, elvonása, rendelkezés a jogutód Önkormányzati vagyonhasznosító szervről,
7. az Önkormányzat részvételével alapuló társadalmi szervezet, alapítvány létrehozásának előzetes engedélyezése, közérdekű kötelezettség vállalás,
8. az Önkormányzatot megillető követelés elengedése 1.000.000-Ft értékhatárt meghaladóan,
9. a vagyonhasznosító szervek használatába adott 100.000-Ft nettó értéket meghaladó befektetett eszköz selejtezésének, értékesítésének engedélyezése figyelembe véve ezek járulékos költségeit is,
10. amit jogszabály a Képviselő-testület kizárólagos hatáskörébe utal.

(2) A polgármester átruházott hatáskörei:

1. az Önkormányzati vagyont érintő hatósági eljárásban a tulajdonost megillető nyilatkozattételi jog gyakorlása,
2. a hatáskörrel rendelkező szerv döntése alapján a vagyonhasznosításra vonatkozó jogügyletek megkötése, illetve előzetes engedélyezése,
3. a vagyonhasznosító szervek használatában lévő, feleslegessé váló befektetett eszközök selejtezésének, értékesítésének engedélyezése 5.000 - 10.000.- Ft közötti nettó értékhatárig, figyelembe véve ezek járulékos költségeit is,
4. a törzsvagyon körébe tartozó, a közfeladat ellátása szempontjából átmenetileg nélkülözhető ingatlanrész 1 évig terjedő bérbeadásának előzetes engedélyezése,

(3) 5.000- Ft nettó értékhatárig az eszközök selejtezése, értékesítése a szervvagyonhasznosító hatásköre.

(4) Az Önkormányzati vagyonhasznosító szerv(ek):

1. A rájuk bízott vagyont kötelesek megőrizni, a rendes gazdálkodás szabályai szerint a jó gazda gondosságával kezelni és hasznosítani.
2. A használatába adott Önkormányzati vagyont Önkormányzati tulajdonként köteles nyilvántartani a könyvvezetésről szóló jogszabályok előírásainak megfelelően.
3. Az Önkormányzat intézményeit és hivatalát ingyenes használati jog illeti meg a feladat-ellátását szolgáló, használatába adott ingatlanon. E szervek kötelesek teljesíteni a tulajdonost terhelő pénzügyi kötelezettségeket a használatukban álló ingatlanok vonatkozásában.
4. A vagyonhasznosító szervek e rendeletben rögzített előírásoknak megfelelően jogosultak és egyben kötelesek a használatukban lévő vagyontárgyak birtoklására, használatára, hasznainak szedésére, a közszolgáltatásban nélkülözhető vagyontárgyak bérbeadására, egyéb hasznosítására.

(5) Az Önkormányzati vagyonhasznosító szervek:

1. Kötelesek a használatukban lévő vagyontárgyak fenntartásával, karbantartásával, felújításával, üzemeltetésével és védelmével kapcsolatos feladatokat a hatályos jogszabályok, valamint a Képviselő-testület rendeleteiben meghatározott szabályok szerint ellátni.
2. ingó vagyontárgyaikat a vonatkozó pénzügyi - számviteli előírások szerint selejtezhetik és idegeníthetik el, különös tekintettel az értékhatárra vonatkozó előírásokra.
3. a feleslegessé váló befektetett eszközök értékesítését vagy selejtezését ingó vagyontárgyanként 5.000.- Ft nettó értékhatárig - figyelembe véve ezek járulékos költségeit - engedély nélkül, e fölött pályáztatás útján

ba) 100.000,- Ft nettó értékhatárig a polgármester engedélyével,

bb) 100.000,- Ft nettó értékhatár felett a Képviselő-testület engedélyével selejtezhetnek, illetve értékesíthetnek.

1. Amennyiben az ingó vagyontárgy az Önkormányzat Képviselő-testülete által elrendelt megszűnés, átszervezés vagy feladatváltozás miatt válik feleslegessé a vagyonhasznosító szervnél, annak hasznosításáról a Bábolnai Közös Önkormányzati Hivatal gondoskodik. A bevétel az Önkormányzat költségvetését illeti meg.

#### 3. Az Önkormányzati vagyon hasznosítása

11. § (1) Az Önkormányzat törzsvagyona az Önkormányzat kötelező feladatainak az ellátását szolgálja. A törzsvagyont azok az intézmények használják, amelyek az adott ingatlanban közszolgáltatást teljesítenek, illetve azok, amelyeket az Önkormányzat a használatra egyéb okból feljogosít.

(2) A közfeladatok ellátása szempontjából átmenetileg nélkülözhető, törzsvagyonba tartozó ingatlanrész, illetve helyiség az alapfeladatok sérelme nélkül eseti jelleggel, vagy maximum 2 éves határozott időtartamra szóló bérbeadás útján hasznosítható.

(3) Eseti bérbeadásra a használati jogot gyakorló intézmény vezetője jogosult. A megkötött bérleti szerződést 8 napon belül meg kell küldeni a polgármesternek.

(4) A maximum 2 éves időtartamra szóló bérleti szerződések megkötéséhez a polgármester előzetes jóváhagyását kell kérni. A szerződés csak a polgármester jóváhagyásával érvényes. A megkötött bérleti szerződést 8 napon belül meg kell küldeni a polgármesternek.

(5) A (2) bekezdésben foglalt szabályok az irányadók a hasznosítás tárgyában kötött szerződések módosítására, kiegészítésére, meghosszabbítására is.

6) Az e §-ban szabályozott bérbeadásból, hasznosításból származó bevétel a használó vagy a vagyonhasznosító szervet illeti meg.

(7) Törzsvagyon korlátozottan forgalomképes részének ingyenes vagy kedvezményes használatba adására, valamint a kizárólagos önkormányzati tulajdonban álló vagyon bérbeadására a Képviselő-testület jogosult.

12. § (1) Az Önkormányzat üzleti vagyonának hasznosításáról a Képviselő-testület gondoskodik.

(2) A Képviselő-testület az Ügyrendi Bizottság javaslata alapján meghatározza a vagyon hasznosításának módját.

(3) A Képviselő-testület az Ügyrendi Bizottság javaslata alapján határozza meg az elidegenítés, bérbeadás útján hasznosítható ingatlanokat, továbbá azokat a vagyontárgyakat, amelyeket az Önkormányzat gazdasági társaságba, közalapítványba történő bevitel útján hasznosít.

13. § (1) Az Önkormányzat az üzleti vagyonával vállalkozásban vehet részt, gazdasági társaságot alapíthat.

(2) Vagyon, illetve vagyonrész vállalkozásba történő bevitelére csak megalapozott közgazdasági számítás eredményeként kerülhet sor. A várható teljesítményeket, az üzleti terveket, azok megalapozottságát az Ügyrendi Bizottság véleményezi, és javaslata alapján kerülhet döntésre a Képviselő-testület elé.

(3) Gazdasági társaságban az Önkormányzatot a polgármester, vagy a Képviselő-testület által képviselettel megbízott más személy képviseli. A Képviselő-testület meghatározhatja a képviselet tartalmát, a kötelezettség vállalás terjedelmét.

(4) A befektetett vagyon értékének alakulásáról a Képviselő-testület a költségvetés teljesítéséről szóló beszámolóban kap tájékoztatást.

14. § (1) Ha a polgármester a helyi önkormányzatot érintően öröklés, illetve a vagyonról történő lemondás esetén dönt az öröklés, illetve a vagyon elfogadásáról, akkor a vagyontárgy besorolását is meghatározza

(2) A hagyaték, az ajándék terheit, valamint az ajándékozási, illetve hagyatéki eljárás költségeit az Önkormányzat költségvetéséből kell fedezni. A vagyon hasznosításának vagy rendeltetésének meghatározásakor az ellenszolgáltatás nélkül felajánló akaratát figyelembe kell venni.

(3) Vagyon ingyenes vagy kedvezményes megszerzéséről átruházott hatáskörben nettó 1 millió Ft értékhatárig a polgármester, ezt meghaladó érték esetén a Képviselő-testület közvetlenül dönt.

(4) Az Önkormányzatot megillető elővásárlási jogot a Képviselő-testület közvetlenül gyakorolja.

(5) A felajánlott vagyon nem fogadható el, ha a vagyon

a) olyan ingatlan vagy ingatlanrész, amelyben az Önkormányzat, illetve a vagyonhasznosító számára használható, vagy hasznosítható rész nincs,

b) olyan hagyaték, melynek ismert terhei elérik vagy meghaladják a hagyaték értékét.

15. § (1) Az Önkormányzati vagyon tulajdonjogát, illetve használatát - jogszabályok eltérő rendelkezése hiányában - kedvezményesen átruházni az alábbi célra lehet:

1. meghatározott céllal más Önkormányzatnak,
2. kötelezettségvállalással közérdekű célra,
3. alapítvány javára alapítványi rendeléssel,
4. közösségi célra alapítványi hozzájárulással.
5. egyházak részére

(2) Az Önkormányzati vagyon kedvezményes átruházásáról, bérbe, vagy használatba adásáról a Képviselő-testület határoz.”

 (3) Az Önkormányzatot megillető követelésről – az Ügyrendi Bizottság javaslata alapján kizárólag a Képviselő-testület mondhat le.

#### 4. Záró rendelkezések

16. § (1) Ez a rendelet 2013. május 15-én lép hatályba.

(2) Hatályát veszti Bana Község Önkormányzat Képviselő-testületének az önkormányzat vagyonáról és a vagyongazdálkodás szabályairól szóló 10/2012. (II. 29.) rendelete.

**Kocsis Gábor Sáhóné Horváth Márta**

jegyző polgármester

**1. melléklet a 14/2013. (V.14.) önkormányzati rendelethez**

|  |  |  |  |
| --- | --- | --- | --- |
|  | **A** | **B** | **C** |
|  | **Helyrajzi szám** | **Megnevezés** | **Utca + házszám** |
| 1 | 27 | Községháza | Jókai M. u. 18. |
| 2 | 66 | Általános Iskola | Jókai M. u. 36. |
| 3 | 67 | Iskolai sportpálya | Bem J. u. 36. |
| 4 | 112/4 | Vízmű | Petőfi S. u.  |
| 5 | 669 | Közmű terület /Szennyvíztisztító telep | Petőfi – Kossuth sarok |
| 6 | 711/4 | Tűzoltószertár és Polgárőrség | Kovács köz |
| 7 | 738/1 | Iskola udvar | Jókai M. u. 31. |
| 8 | 739 | Általános Iskola | Jókai M. u. 31. |
| 9 | 752/2 | Orvosi rendelő és szolgálati lakás | Jókai M. u. 19 |
| 10 | 766 | Művelődési Ház védőnői szolgálat | Jókai M. u. 5. |
| 11 | 768 | Óvoda | Jókai M. u. 56. |
| 12 | 07/29 | Gázvezeték | Település Északi része |
| 13 | 023/4 | Szemétlerakótelep Ácsi út | Külterület |
| 14 | 0180/7 | Szennyvíztisztító telep | Külterület |

1. **Pályázati hirdetmény a földterületek haszonbérletére**

Sáhóné Horváth Márta polgármester: Ismerteti, hogy a megadott határidőn belül egy pályázat érkezett a meghirdetett földterületek haszonbérletére, de ez nem felelt meg a pályázati kiírásnak.

Kocsis Gábor jegyző: Elmondja, hogy a pályázati kiírás megegyezik a korábbival, csak a dátum módosult 2013. május 27-re. Figyelmeztették azon haszonbérlőket, akik hatályos szerződés nélkül művelik a földet, hogy amennyiben szeretnék jogszerűen használatba venni a területeket, akkor mindenképpen be kell nyújtaniuk a pályázatot a megfelelő mellékletekkel. A májusi határidő miatt a júniusi testületi ülésen döntés is születhet. Az előző kiírásra beérkező pályázat azért nem volt elfogadható, mert egyetlen szükséges, előírt igazolást sem nyújtottak be hozzá.

Ágoston Lászlóné az Ügyrendi Bizottság elnöke: Ismerteti a Bizottság 14/2013. számú határozatát.

Sáhóné Horváth Márta polgármester: Szavazást kezdeményez az ismételt pályázatkiírásról.

*A Képviselő-testület egyhangú szavazással az alábbi határozatot hozza:*

**58/2013. (V.14.) sz. Képviselő-testületi határozat:**

Bana Község Önkormányzat Képviselő Testülete az egyfordulós

pályázati hirdetményt az önkormányzat tulajdonában lévő földterületek haszonbérletére elfogadta és tudomásul vette.

Felelős: Sáhóné Horváth Márta polgármester

Határidő: azonnal

1. **Egyebek**
2. **Pozsonyi Roland kérelme**

Sáhóné Horváth Márta polgármester: Ismerteti, hogy Pozsonyi Roland Mártírok út 11. szám alatti ingatlanhoz tartozó kapubejárót szeretné megjavíttatni.

Ágoston Lászlóné az Ügyrendi Bizottság elnöke: Ismerteti a Bizottság 13/2013. számú határozatát.

Sáhóné Horváth Márta polgármester: Szavazást kezdeményez a kérelemről.

*A Képviselő-testület egyhangú szavazással az alábbi határozatot hozza:*

**59/2013. (V.14.) sz. Képviselő-testületi határozat:**

Bana Község Önkormányzat Képviselő-testülete

Pozsonyi Roland Bana, Mártírok út 11. szám alatti kapubejáró javítására

 benyújtott kérelmét elfogadta és tudomásul vette.

Felelős: Sáhóné Horváth Márta polgármester

Határidő: azonnal

1. **Galyas Zsolt kérelme**

Sáhóné Horváth Márta polgármester: Ismerteti, hogy Galyas Zsolt Dózsa György u. 10. szám alatti vízelvezető árkot szeretné saját költségére becsöveztetni és betemettetni. Szavazást kezdeményez a kérelemről.

*A Képviselő-testület egyhangú szavazással az alábbi határozatot hozza:*

**60/2013. (V.14.) sz. Képviselő-testületi határozat:**

Bana Község Önkormányzat Képviselő-testülete

Galyas Zsolt Bana, Dózsa György u. 10. szám alatti vízelvezető árok

saját költségén történő becsövezésére és betemetésére

benyújtott kérelmét elfogadta és tudomásul vette.

Felelős: Sáhóné Horváth Márta polgármester

Határidő: azonnal

Sáhóné Horváth Márta polgármester: Ismerteti, hogy a Képviselő-testület következő rendes ülését a munkarendnek megfelelően 2013. június 11-én tartja, melyen többek között tárgyalják a X. Banán Fesztivál előkészítését, a földterületek bérbeadását. Felhívja a Testület figyelmét, hogy az Önkormányzatnak nincsen jelenleg hatályos biztosítása. Áprilisban volt a forduló nap, de az UNIQA biztosító felmondta szerződését az Önkormányzattal és nem is kívánja újra megkötni azt. A júniusi ülésre különböző ajánlatokat kér be.

Bujáki Lászlóné képviselő: Felhívja a figyelmet arra, hogy tudomása szerint a fordulónaptól még 30 vagy 60 napig él a biztosítás.

Szabó Árpád képviselő: A május elsejei ünnepséggel kapcsolatban javasolja, hogy módosítsák a Szervezeti és Működési Szabályzatot úgy, hogy a falunak május első szombatján legyen az ünnepség.

Kocsis Gábor jegyző: Elmondja, hogy az SzMSz már nem tartalmazza ezt az előírást, testületi döntés a dátum.

dr. Bacsárdi József aljegyző: Ismerteti, hogy az SzMSz-nek nem része az ilyen fajta szabályozás. A testület a megelőző év decemberében eldöntheti, hogy mely napon szeretné tartani a programot.

Kocsis Gábor jegyző: Véleménye szerint a testülettől függ, hogy mikor szeretné megtartani a május elsejei programot, de ha a lakosság igényli, hogy valóban május 1-jén legyen az ünnepség, akkor azt is meg lehet oldani.

Sáhóné Horváth Márta polgármester: Megköszöni az észrevételt, javasolja, hogy később tárgyalják az ügyet.

dr. Bacsárdi József aljegyző: Javasolja, hogy decemberben készítsenek részletes eseménynaptárt a következő évre vonatkozóan.

Ágoston Lászlóné az Ügyrendi Bizottság elnöke: Elmondja, hogy februárban eldöntötték, hogy a képviselő alapjukkal mit fognak tenni. Ő 200.000 Ft-ot kirándulásra tetetett el, ebből most 100.000 Ft-ot szeretne felhasználni. Támogatná az iskolai és óvodai gyereknapot, valamint az egyházakat.

Sáhóné Horváth Márta polgármester: Ismerteti, hogy rendelkezhet az összeg felett, de ehhez a pénzügyi kolléga is szükségeltetik.

dr. Bacsárdi József aljegyző: Elmondja, hogy a költségvetésben is át kell csoportosítani az összeget. A júniusi ülésen úgyis napirendre kerül a költségvetés.

Ágoston Lászlóné az Ügyrendi Bizottság elnöke: Felhívja a figyelmet arra, hogy a gyereknap májusban lesz.

dr. Bacsárdi József aljegyző: Javasolja, hogy egyeztessenek a pénzügyes kollégával.

Bujáki Lászlóné képviselő: Visszatérve a majálishoz elmondja, hogy szükségtelennek tartja a főzést. Csak páran vesznek részt a szervezésben, de sokkal több a kritika utána. A szülői munkaközösség is bejelentette, hogy zsíros kenyeret készít hagymával a gyerekeknek, de nem jelent meg senki.

Ágoston Lászlóné az Ügyrendi Bizottság elnöke: Hozzá teszi, hogy előre bejelentette, ő sem tud részt venni a Majálison. Arról érdeklődik, hogy a megmaradt étel hova került.

Sáhóné Horváth Márta polgármester: Elmondja, hogy a megmaradt ételt a focisták kapták meg a bajnoki meccs után. De nem kíván tovább foglalkozni a témával. Kocsis Gábor jegyző úrral arra a megoldásra jutottak Ágoston Lászlóné kérésével kapcsolatban, hogy a testület hozzon egy határozatot, hogy az általános tartalék terhére 100.000 Ft kifizethető. A költségvetési rendelet módosítását követően pedig visszahelyezésre kerül az összeg.

dr. Bacsárdi József aljegyző: Arról érdeklődik, hogy milyen arányban és milyen célokra fordítják az összeget.

Ágoston Lászlóné az Ügyrendi Bizottság elnöke: Az iskolai és óvodai gyereknapra szánja az összeget, valamint a 3 felekezet támogatására. Minden területre 20-20.000 Ft-ot szán.

Sáhóné Horváth Márta polgármester: Szavazást kezdeményez.

*A Képviselő-testület egyhangú szavazással az alábbi határozatot hozza:*

**61/2013. (V.14.) sz. Képviselő-testületi határozat:**

Bana Község Önkormányzat Képviselő-testülete

úgy dönt, hogy 100.000,- Ft-ot biztosít az általános tartalék keret terhére, mely egyenlően kerül elosztásra a három egyházi felekezet és az iskolai és óvodai gyereknap támogatására. A költségvetési rendelet módosításakor

ez az összeg Ágoston Lászlóné képviselői alapjából visszapótlásra kerül

 az általános tartalék keretbe

Felelős: Sáhóné Horváth Márta polgármester

Határidő: azonnal

A polgármester az ülést 1735 órakor bezárja.

K. M. F.

 **Sáhóné Horváth Márta Kocsis Gábor**

 polgármester jegyző